અમિતાભ બચ્ચન! બીજી જ પળે આખું મકાન ધમધમી ઉઠ્યું. જોતજોતામાં તો પ્યૂનો, ચાઈવાલા, કેન્ટીનના છોકરાઓ બધા જ ટોળે વળી એને તાકવા લાગ્યા. પ્રેસના કર્મચારીઓ અને આસપાસની ઓફિસવાળાઓ પણ એમાં સામેલ થઈ ગયા. આ મેગા સ્ટારને નજીકથી નીરખવા બધાએ એવી પડાપડી કરી કે કામકાજ ખોરંભાઈ ગયું અને રેલવે સ્ટેશન જેવો માહોલ સર્જાઈ ગયો. ફોટોગ્રાફર ઝટપટ કામે લાગી ગયો. ભીડને ભેદીને એણે કેટલાક સરસ ફોટા ઝડપી લીધા. ‘હું તો મારો નાઈટ સૂટ પહેરીને આવ્યો છું એટલે ફેન્ટાસ્ટિક ફોટાની આશા રાખતા નહીં.’ અમિતાભે થોડા શરમાઈ જતા કહ્યું. એક હાથમાં ચશ્મા અને અંગત કોમ્પ્યુટર રાખીને બીજે હાથે એણે ડઝનબંધ ઓટોગ્રાફ્સ સહી કર્યા. અંધાધૂંધી વચ્ચે ઉત્તેજના વ્યાપી ગઈ. તંત્રીઓ, વ્યવસ્થાપકો અને ઓફિસના કર્મચારીઓને એ મળ્યો ત્યારે સર્વત્ર આનંદનો માહોલ છવાઈ ગયો. કોમ્પ્યુટર વિભાગ હોય કે મશીન વિભાગ અમિતાભની અદ્યતન જાણકારીથી અમે ગર્વ અનુભવ્યો. સતર્ક અને એકાગ્ર ચિત્તે એણે લાગતાવળગતાને રસપ્રદ પ્રશ્નો પૂછ્યા. બહાર સૂર્યાસ્ત થઈ ચૂક્યો હતો છતાં ભીડ ઓછી થતી નહોતી. કદાચ આજે કોઈને મોડું થતું નહોતું.